google/wiki40b huggingface dataset:
Rob Halford

Biografi

Halford er best kjent som vokalist i heavy metal-bandet Judas Priest, en av de store pionerene innen heavy metal-sjangeren. Han er en av de få kjente åpne homofile heavy metal-musikerne. Halford har ofte blitt omtalt som «heavy metal-gud» p.g.a. hans store innflytelse på rock og heavy metal. Han er kjent for sin unike bruk av vokal på fire og en halv oktav, og evnen til å nå ekstremt høye toner. Gode eksempler er i låtene «Painkiller», «Victim Of Changes», «Dreamer Deceiver», «A Touch Of Evil», «Blood Red Skies», «Screaming For Vengeance» (alle med Judas Priest) og «Sad Wings» (fra solo-konsertalbumet «Live Insurrection»).
Han er også kjent for å ha introdusert klesstilen med nagler og lær i musikksjangeren, noe han ble inspirert til av homsemiljøet i Soho i London. Endel av klærne ble kjøpt i butikken Mr. S, og etter hvert fikk han spesiallaget klærne.
Etter Judas Priest ga ut det suksessrike albumet Painkiller og dro på en 1991-turné, forlot Rob Halford bandet. Rykter om at bandet hadde interne konflikter og at Halford muligens var homofil, begynte å spre seg samme året. Halford startet så et groove/heavy metal-band ved navn Fight sommeren 1993 sammen med Judas Priest-trommeslageren Scott Travis. Fight ga ut to studioalbum og splittet to år senere, i 1995. I 1999 startet Halford et nytt heavy metal-band ved navn Halford.
Sangeren Tim «Ripper» Owens tok over for Rob Halford som vokalist i Judas Priest i 1996, men da Halford returnerte i 2003, måtte Tim Owens vike, og ble med i Iced Earth, som nylig hadde mistet sin hovedvokalist. 
I 2002 spilte Rob Halford en rolle som en homofil pornosjappeekspeditør i filmen Spun. Han spilte også rollen som «The Baron» i spillet Brütal Legend med blant andre Ozzy Osbourne, Jack Black og Lemmy.
Kongens tale

Filmens handling

Albert (Colin Firth), som går under navnet «Bertie» innad i familien, lider av alvorlig stamming, samtidig stiller det britiske kongehuset spørsmål om hans evner som tronarving. Hans språklige problemer holdes hemmelig for allmennheten, men avsløres når han en dag må holde sin første offentlige tale.
Når den eldste broren i 1936 frasier seg tronen etter at deres far dør, sier Bertie motvillig ja til å tiltre som konge i det britiske riket. Han tar navnet Kong Georg VI. Samtidig har han truffet talepedagogen Lionel Louge (Geoffrey Rush), som med sine utradisjonelle metoder forsøke å finne løsningen på kongens stamming.
Storbritannia står foran en ny verdenskrig, og det hele møter sitt klimaks når den nye kongen må gi sin livs tale – for å tilføre styrke og mot til hele nasjonen.

Anmeldelser

Filmen fikk svært gode kritikker, både internasjonalt og i Norge. 

Særlig Colin Firths innsats i filmen ble fremhevet. Søsteren hans jobber som logoped, noe som gjorde at han hadde et sterkt ønske om rollen.
Perleringvinge

Utseende

En nokså liten sommerfugl (vingespenn 28 – 38 mm) med runde vinger. Forvingens overside er ortansjegul med brun kant, bakvingens overside brun.  Den kjennes lettest på mønsteret på bakvingenes underside, som er grågul med et bredt, hvitt tverrbånd nær ytterkanten. Den har ganske store øyeflekker på begge sider av dette båndet. Forvingens underside er okergul med en liten øyeflekk nær spissen. Larven er grønn med lysere rygg, en mørk ryggstripe og gulaktige sidestriper. Bakerst har den to røde spisser.

Levevis

Larven lever på hengeaks (Melica nutans). De voksne sommerfuglene flyr på enger og i skogkanter i juni – juli.

Utbredelse

Arten finnes over hele Europa bortsett fra de nordligste delene og Storbritannia. Østover finnes den til Ural. I Norge var den lenge bare kjent fra rundt Fredrikstad og Halden i Østfold, men etter 1970 har den spredt seg noe vestover og finnes nå over hele Østfold og i de østlige delene av Akershus. Til tross for at den har spredt seg blir den fortsatt regnet som noe truet i Norge.
Wiksten båtbyggeri

Wiksten båtbyggeri er en norsk trebåtprodusent ved Larvik, i Vestfold. Wiksten-båtene ble bygd i et antall på mer enn 350.

Historie

Båtbyggeriet ble startet av Gustav Wiksten som under første verdenskrig kom fra Estland som matros på et norsk skip. Han hadde erfaring som båtbygger og fikk jobb ved Stavern Båtbyggeri, og ble etterhvert tatt opp som partner med båtbygger Harald Johansen. I 1937 etablerte han Wiksten Båtbyggeri i Larvik. Sønnen Hroar kom inn i firmaet i 1942 og jobbet her i 50 år.
Fiskere hadde lenge satt «standarden» for hvordan båtene skulle være, helt til Wiksten introduserte krysserhekken på de små fiskesnekkene på 20-25 fot. Dette resulterte i bedre bæring, særlig med sjøen aktenfra var dette viktig. Båtbyggeren så krysserhekken første gang på ei fiskerimesse i Göteborg rundt 1950 og i 1952 ble den første snekka med denne hekken sjøsatt. Fiskere i de værharde farvannene rundt Oslofjorden og Skagerak lærte raskt å sette pris på nyvinningen.
Etter hvert ble båtene også benyttet som fritidsbåter, slik at produksjonen ble effektiv og kundetilpasset. Da plastbåtene gjorde sitt inntog var Wiksten et av de få trebåtbyggeriene som hadde marked nok til å fortsette.
Foruten far og sønn hadde firmaet på det meste seks mann i arbeid. Fra 1955 holdt verkstedet til i lokalene på Karistranda i Larvik. (bygningen står fremdeles og disponeres i dag av Bakers) I 1987 flyttet virksomheten til Stavern hvor Ivar Hesselberg videreførte tradisjonene fra 1994. Etter en litt omflakkende tilværelse, endte Wiksten båtbyggeri og Hesselberg opp i Sandefjord, og båtbyggeriet ble slått konkurs i september 2013.
Åbygda

Åbygda er ei bygd i Bindal kommune ca. 18 km fra kommunesenteret Terråk med om lag 100 innbyggere lengst sør i Nordland fylke på grensen til Nord-Trøndelag fylke. Hovednæringene er jordbruk og skogbruk. Turisme, som fiske i Åelva som er en del av Åbjøravassdraget (renner fra Åbjørvatnet) samt utleie av små og storviltjakt gir mange bønder gode ekstrainntekter. 
Sportsfisket i elva har foregått siden 1890-tallet da britiske turister ferierte i bygda. De britiske turistene satte en del spor etter seg i bygda i form av bygninger etc. Stiftelsen av idrettslaget i 1929 kom som et resultat av en engelsk turists store sportsinteresse. Han arrangerte idrettsstevner i bygda om sommeren, og fristet med pengepremier der førstepremien kunne være det dobbelte av dagslønna eller mer. Premiene betalte han av egen lomme. På folkemunne var han bare kjent som Kaptein Rawson. Han var kaptein i Royal Navy og het Henry Christopher Shaw Rawson. Han var sønn av den britiske admiralen Harry Rawson. 
Åbygda er kjent for lange båtbyggertradisjoner med hovedvekt på Bindalsfæringen, en type Nordlandsbåt tilbake til vikingtiden. Åbygda er også som Otto Sverdrups fødested, nærmere bestemt på Horstad gård. En byste av han i bronse, utført av billedhuggeren Per Ung, står utenfor Bindal rådhus på Terråk.
Bygda hadde i sin tid både butikk og postkontor med postnummer 8942. Butikken ble lagt ned på 1960-tallet etter en større brann. Åbygda har siden 1895 hatt egen skole, som de siste årene har vært en såkalt friskole. Det ble bestemt å legge ned skolen fra høsten 2008 etter 113 års drift grunnet sviktende elevtall. I 1955 stod kirkegården klar til bruk. Frem til da hadde man gravlagt alle på kirkegården ved Vassås kirke.
Fylkesvei 1 (Nordland) (FV 1) starter på Terråk og går via Helstad til Fuglstad i Åbygda. Veien fikk i 2001 fast veidekke (asfalt) helt opp til Fuglstad. 
Bindalstromma, en av Norges best bevarte samiske runebommer, kommer herfra.
Den ukrainske sosialistiske sovjetrepublikk

Opprettelsen av staten, og eget land

Etter den russiske revolusjon prøvde flere politiske fraksjoner å skape en uavhengig Ukrainsk stat. Den 28. juni 1917 opprettet ukrainske bolsjeviker og mensjeviker Den ukrainske nasjonale republikk, og erklærte uavhengighet fra Russland.
Den 20. november 1917 erklærte Ukraina seg som en autonom del av Den russiske sovjetiske føderative sosialistrepublikk. 
Bolsjevikene ønsket en føderasjon med den russiske sovjetrepublikken, men manglet bred folkelig støtte. Under en separat kongress deklarerte de opprettelsen av sovjetrepublikken Ukraina (Respublyka Rad Ukrajiny) den 25. desember 1917, som imidlertid også var uavhengig av Russland.
Den 22. januar 1918 ble deretter den ikke-kommunistiske ukrainske folkerepublikk, opprettet – også uavhengig av Russland. Mellom 27. januar og 1. mars 1918 ble landet okkupert av russerne, og internt fulgte en serie allianser mellom anarkister og paramilitære grupper av haydamaker.
Mellom 1. mars og 16. desember 1918 ble landet deretter okkupert av en allianse mellom Tyskland og Østerrike-Ungarn. Bolsjevikene ble fullstendig fordrevet fra Ukraina, og mellom 18. april og 20. november 1918 var den kommunistiske staten oppløst i samband med Freden i Brest-Litovsk som sa la Ukraina i den tyske innflytelsessfæren. Etter Tysklands nederlag i første verdenskrig ble denne avtalen ignorert og den 14. desember 1918 ble deretter Den ukrainske folkerepublikk gjenopprettet. Mellom 18. desember 1918 og 8. april 1919 ble Odessa okkupert av de vestallierte. 
Den 6. januar 1919 ble Den ukrainske sosialistiske konsilie-republikk grunnlagt, for deretter å opphøre den 21. desember 1919. Under den polsk-sovjetiske krig (februar 1919 – mars 1921) kjempet Den ukrainske folkerepublikk og Den ukrainske sosialistiske sovjetrepublikk (Sovjet-Ukraina) på hver sin side. Etter krigen, den 7. mai 1921 ble imidlertid den ikke-kommunistiske delen av Ukraina absorbert av Den ukrainske sosialistiske sovjetrepublikk. Denne staten forble så et eget land i de neste 1,5 årene.
Conoxilus

Utseende

En nokså liten, avlang, svart trebukk med lysere tegninger. Antennene er omtrent halvparten så lange som kroppen, leddene litt perlekjede-aktige, spissen lysbrun. Pronotum er rundet, lengre enn bredt, med en rombeformet, lys (litt perlemorsaktig) tegning i  midten. Dekkvingene er jevnbrede, med en trekantet, perlemorsaktig flekk ved roten, et hvitt tverrbånd rett bak denne og et diffust, lyst tverrbånd nær spissen. Beina er forholdsvis korte, lårene noe fortykkede.

Utbredelse

Arten er bare kjent fra Kenya.
Onnettomuustutkintakeskus

Onnettomuustutkintakeskus (finsk) eller Olycksutredningscentralen (svensk) er et finsk statlig organ som etterforsker alle storulykker uavhengig av ulykkestype, samt alle ulykker og nestenulykker innen luftfart, sjøfart og jernbane.
Hensikten med etterforskningen av ulykkene er å bedre den allmenne tryggheten og forebygge ulykker. Ved etterforskningen granses hendelsesforløpet, ulykkens årsaker og følger samt redningsarbeidet. Det utarbeides en rapport om alle undersøkelsene. I rapporten presenteres også anbefalinger på grunnlag av etterforskningens resultat.
Stele

Stele (fra gresk: στήλη, stēlē, flertall stelai; norrønt: stela, «stående blokk, minnestein») er en stein- eller treplate, som generelt er høyere enn det er bredt. Steler brukes som minnesmerker med navn og stilling risset inn eller påmalt. Steler blir også brukt som grensemarkering, milepæl, eller reist ved minneverdige militære seire.
Steler har vært benytte i siden antikken i vestlig kultur, ofte som markering av grav eller minne. Både i antikkens Hellas og av myndighetene i Romerriket ble steler benyttet som grensemarkeringer eller for å markere eiendom. Eldre er obelisker i oldtidens Egypt en spesiell form for stele. Tradisjonelle vestlige gravsteiner kan teknisk sett bli kalt for steler, men begrepet benyttes sjelden for disse, og andre stelelignende former i ikke-vestlige kulturer kan ha andre betegnelser. Stele og den latinsk formen stela, flertall stelæ, benyttes helst i arkeologisk sammenheng til objekter i Europa, Midtøsten og Egypt i oldtiden. og tidvis for førkolumbiske Amerika.

Historie

Steler har også blitt benyttet for å annonsere lover og forordninger, for å nedtegne en herskers prestasjoner og ære, å markere hellige områder, markeringssteiner for eiendommer, som av den egyptiske farao Akhnaton ved Amarna, eller for å feire og minnes militære seirer, som farao Piyes seierstele. Steler ble i omfattende grad benyttet i oldtidens Midtøsten, Mesopotamia, Hellas, Egypt, Somalia, Eritrea, Etiopia, og ganske sikkert uavhengig også i Kina som i andre steder i den østlige delen av Asia, foruten også uavhengig i de mesoamerikanske sivilisasjoner i Amerika, særlig olmekere og mayakulturen.
Et stort antall steler, inkludert med inskripsjoner, er blitt bevart fra oldtidens Egypt og i Sentral-Amerika, utgjør den største og mest betydningsfulle kilder for informasjon om disse sivilisasjoner, særskilt mayaenes steler. Det mest kjente eksempelet på stele med inskripsjoner som førte til økt forståelse av fortiden, er Rosettasteinen. Den første til et gjennombrudd i avkodingen av egyptiske hieroglyfer. En informativ stele av kong Tiglat-Pileser III av Assyria er i dag tatt vare på av British Museum i London. To steler som ble bygget inn muren på en kirke er betydelige dokumenter til forståelsen av etruskisk språk.
Antatt uferdige stående steiner, bautasteiner, satt opp uten inskripsjoner fra Libya i Nord-Afrika til Skottland, var monumenter fra de før-litterære megalittiske kulturene i sen steinalder. Egyptiske obelisker var en særskilt form for steler. De piktiske steiner i Skottland hadde ofte intrikate utskjæringer, og er datert til mellom 500- og 800-tallet e.Kr. De insulære keltisk høykorsene i Irland og Britannia er særskilte steler. Totempålene i Nord- og Sør-Amerika som er gjort av stein kan også bli betraktet som en særskilt form for steler. Gravsteiner, vanligvis med inskripsjoner av navn og tidvis med epitaf er blant de vanligste former for steler i vestlig kultur. Arkitekten Peter Eisenman har med Minnesmerket over Europas myrdete jøder, innviet 10. mai 2005, skapt et område på 2 711 blanke steler i Berlin til minne om de jødene som ble drept av nazismen.
Let's Kill Bobby Z

Handling

Tim Kearney (Paul Walker) er en fengselsinnsatt som ikke har noen spesiell fremtid. Men så kommer politimannen Tad Gruzsa (Laurence Fishburne) med et tilbud han ikke kan avslå: han vil ha Tim til å late som han er krimkongen Bobby Z, som likner svært mye på ham. Ligaen som Bobby Z er en del av har nemlig kidnappet partneren til Gruzsa, og de vil ofre Z i en byttehandel – selv om han egentlig er død. Tim skal gå inn i rollen som Bobby Z til hver minste detalj. Men ting går ikke helt som planlagt: Tim forelsker seg i Z's eks-elsker Elizabeth (Olivia Wilde), og havner etterhvert på rømmen med Kit (J.R. Villarreal), den tolv år gamle sønnen til Z, når forhandlingene skjærer seg.
Bardufoss og Omegn Idrettsforening

Fotball

Bardufoss sitt herrelag spiller 2016-sesongen i 4. divisjon,  Klubbens hjemmekamper spilles på Rustadhøgda. Damelaget spiller i 2.divisjon. 
Bardufoss har hatt en spiller på det norske A-landslaget for kvinner, Ulla Gundersen.
01.11.15 åpnet Bardufoss Storhall. Den eneste fotballhallen i Nord-Norge av sitt slag.

Tabellen 2012

Kilde: fotball.no
Trizogeniates barrerai

Utbredelse

Billen finnes i den neotropiske faunaregionen, nærmere bestemt i Argentina, Bolivia og Peru.
Neo

Neo er et internasjonalt hjelpespråk laget av den belgiske diplomaten Arturo Alfandari (1888 – 1969) og publisert i 1937.
Som mange andre språklagere tok Alfandari utgangspunkt i Esperanto. Han reduserte bruken av for- og etterstavelser, og bygde ut ordforrådet. Ordstammene ble gjort så korte som mulig. I Neo legges det vekt på rytme og vellyd, på bekostning av gjenkjennelighet. Resultatet er at Neo ved første øyekast kan virke like utilgjengelig som Schleyers Volapük fra 1879.
Neo fikk en del oppmerksomhet på 1960-tallet gjennom Alfandaris plastinnbundne bøker på engelsk og fransk. Det er fremdeles mulig å komme over dem i antikvariater. Men det gikk likevel med Neo som med de fleste andre slike språkprosjekter: det overlevde ikke sin skaper.

Språkeksempel

Fader vår på Neo:
Na Patro ki sar in cel,

siu ta nom santat.

Venu ta regno.

Siu fat ta vol,

asben in cel, as on ter.

Na shakida pan ne diu oje.

E ne pardonu na debos,

as nos pardonar na deberos.

E no ne induku in tentado,

mo ne fridu da mal.
Chlamydia trachomatis

Chlamydia trachomatis er en bakterie-art innenfor gruppen chlamydiae, som er obligate intracellulære parasitter. Den forårsaker genital klamydia-infeksjon og trakom, en øyeinfeksjon som kan lede til blindhet. C. trachomatis er en meget liten bakterie, med diameter ca. 500 nm, som gjør den ikke stort større enn et virus.
Forvaltningsbedrift

Forvaltningsbedrift er en organisasjonsform for statlige virksomheter med oppgaver som har visse fellestrekk med markedsbasert virksomhet. Forvaltningsbedrift er en underform av forvaltningsorgan, er del av staten som juridisk person og inngår som en del av statsbudsjettet.
Organisasjonsformen har tradisjonelt vært brukt når det statlige engasjementet gjelder forretningsmessig tjenesteyting som vanskelig kan ivaretas på en effektiv måte i markedet.
I forhold til offentlig eide selskaper som er organisert som eget rettssubjekt, gir forvaltningsbedrifter større rom for direkte inngrep fra eieren (staten).
Les Invalides

Les Invalides i Paris, Frankrike, er et større område med en samling av bygninger i byens 7. arrondissement som inneholder museer og monumenter, alle knyttet til den militære historie i Frankrike, samt et sykehus og et nedlagt hjem for krigsveteraner.
Bygningene huser Musée de l'Armée, det militære museum for hæren til Frankrike, Musée des Plans-relieffer, og Musée d'Histoire Contemporaine, samt begravelsesområde for noen av Frankrikes krigshelter. Les Invalides huser i dag også et offentlig bibliotek samt et bibliotek som kun består av historiske fotografier. Museene består i hovedsak av store militærsamlinger knyttet til fransk historie. Musée de l'Armée ble offisielt åpnet i 1905.

Hôtel des Invalides

Louis XIV startet byggingen av prosjektet den 24. november 1670, som et hjem og sykehus for aldrende og dårlige soldater: Navnet var opprinnelig hôpital des Invalides (sykehuset for invalide). Arkitekten av Les Invalides var Libéral Bruant. Det valgte området ble forstadsområde i det syttende århundre, og det utvidede prosjektet ble avsluttet i 1676
I 1708 ble domen i forbindelse med Hôtel des Invalides ferdigstilt, Église Saint-Louis des Invalides. Hardouin-Mansarts kapell i Les Invalides er et godt eksempel på Frankrikes barokkarkitektur. Nord-borggården (Cour d'honneur) er forlenget med et bredt publikumområde (Esplanade des Invalides). Hvor ambassader i Østerrike og Finland er naboer av det franske utenriksdepartement, som alle danner en av de flotte vidder i hjertet av Paris.

Église Saint-Louis des Invalides

Église Saint-Louis des Invalides er et kapell som er bygget for krigsveteranene i forbindelse med Hôtel des Invalides. Jules Hardouin Mansart bisto arkitekten av Hôtel des Invalides, den aldrende Bruant, og kapellet var ferdig i 1679 til Bruants design etter hans død. Kort tid etter krigsveterankapellet ble ferdigstilt, fikk Louis XIV Mansart til å konstruere et eget privat kongelig kapell, ofte referert til som Église du Dôme på grunn av sin mest oppsiktsvekkende funksjon: kuppelen. Den er inspirert av Peterskirken i Roma (den første barokkdomen), og er en av de flotteste innen fransk barokkarkitektur.
Mansart opphøyet en loftetasje over de viktigste gesimsene, og benytter det sammenkoblede motivet hans til et mer komplisert rytmisk motiv. Det generelle programmet er figurativt, men tett, integrert, rikt, men balansert, konsekvent og gjennomført med sine vertikale skubb, med en ribbete og hemisfærisk kuppel. Domen er sentralt plassert til å dominere domstol og ære. Interiøret av domen ble malt av Charles de La Fosse. Maleriet var ferdig i 1705 og domen i 1708.
Kuppelen på Hardouin-Mansarts kapell er stor nok til å dominere den lange fasaden, men passer likevel sammen med Libéral Bruants dør under et bued pediment. Hardouin-Mansarts kapell i Les Invalides er et godt eksempel på Frankrikes barokkarkitektur.
Napoléon Bonaparte er gravlagt i en enorm sarkofag midt under kuppelen på domen.
Loppesirkus

Loppesirkus er en tradisjonell markedsforlystelse der bittesmå lopper opptrer som om de var dresserte. Forestillinga foregår på et bord eller en miniatyrscene utformet som en liten sirkusmanesje. Der kan loppene trekke små vogner, gå på line, drive karuseller, kaste eller balanse kuler og utføre andre enkle oppgaver med publikum stående eller sittende tett inntil, eventuelt utstyrt med forstørrelsesglass. Loppesirkus var tivolimoro på 1800- og 1900-tallet  fram til 1960-åra. Det er i dag svært få igjen. Enkelte tryllekunstnere og klovner opptrer med varianter uten ekte lopper; isteden bruker de mekaniske, magnetiske og elektriske innretninger som gir inntrykk av at det er levende lopper som utfører kunstene.
Fylkesvei 3512

Fylkesvei 3512 går mellom Mørefjær og Haugereid i Arendal kommune. Veien er 1,2 km lang.
Frem til 2019 hadde veien betegnelsen Fylkesvei 131.
Huaneng Weihai-5 kullkraftverk

Huaneng Weihai kullkraftverk nr 5 er et kullkraftverk i provinsen Shandong i det nordlige Kina. Det har en installert produksjonskapasitet på 660 MW fordelt på 2 turbiner. Anlegget stod ferdig i 2009 som en utvidelse.
FCSB

Historie

I 1947 ble ASA București (Asociația Sportivă a Armatei – norsk: «Arméens sportsforening») stiftet som en del av militærenhet 02301 București. Klubben skiftet navn flere ganger inntil den i 1961 fikk navnet Clubul Sportiv al Armatei «Steaua» (norsk: «Arméens idrettsklubb Steaua»), forkortet til CSA «Steaua» eller bare «Steaua» (norsk: «stjernen»). Klubben hadde en rekke andre idrettsgrener i tillegg til fotball.
I et forsøk på å nedslanke administrative kostnader, solgte Romanias forsvarsdepartement, som var eiere, fotballavdelingen i 1998 til en investorgruppe, og klubben fikk navnet Fotbal Club Steaua București. I 2003 ble én av disse investorene, Gigi Becali, eneeier.
I 2011 ble klubbens kontrakt med Forsvarsdepartementet, som eide Ghencea Stadion, Steauas hjemmebane, automatisk ugyldig etter at klubben ikke hadde betalt leie i to måneder. Deretter eskalerte konflikten mellom klubben og Forsvarsdepartementet inntil en domstol bestemte i 2016 at klubben ikke lenger kunne bruke navnet Steaua, og en annen domstol bestemte i 2019 at alle resultatene mellom 1947 og 2003 tilhører Clubul Sportiv al Armatei Steaua București, en ny fotballklubb som Forsvarsdepartementet stiftet i 2017, og som spilte per 2019 i Romanias 4. divisjon.

Resultater

Steaua București har per 2017 vunnet den hjemlige ligaen 26 ganger og cupen 22 ganger. De var det første østeuropeiske laget som vant Serievinnercupen (i 1986), i det som i dag heter Mesterligaen. UEFA Super Cup ble også vunnet samme år. De nådde også finalen i Mesterligaen i 1989, og finalen i Intercontinental Cup samme år. Laget fortsatte etter dette sin fremgang i Europa og har siden dominert i den hjemlige ligaen samt knyttet til seg en stor andel rumenske toppspillere.
Khibiny

Khibiny (russisk: Хиби́ны), også kalt Khibinymassivet eller Khibinyfjellene er den ene av de to store fjellområdene på Kolahalvøya i Murmansk oblast i Russland.
Massivet er formet som en oval på 1 300 km², og ligger sentralt på Kolahalvøya, mellom innsjøene Imandra og Umbozero. Fjellene strekker seg rundt 900-1000 m over den omkringliggende sletta. Det høyeste punktet er fjellet Judytsjvumtsjorr på 1 200 moh. Toppene er av platåtypen, med bratte sider, med isbreer, og snøfelter på enkelte steder. Terrenget er hovedsakelig alpin tundra.
Fjellmassivet er seismisk aktivt. Det er også svært rikt på forskjellige mineraler, hovedsakelig apatitt- og nefelinmalm. Ved foten av massivet ligger byene Apatity og Kirovsk.